**Bilag 1 – Kravspecifikation**

# OPGAVEBESKRIVELSE

## **Baggrund for opgaven**

Danmark, repræsenteret af Miljøstyrelsen, har i 2020-2021 – og med støtte fra Norge - påtaget sig opgaven som Task Manager for færdiggørelse af en rapport, der skal beskrive miljøeffekterne af udledninger af såkaldt produceret vand fra offshore olie- og gas installationer til Nordøst Atlanten. Rapporten er en del af den samlede rapportering fra OSPARs Offshore Industry Committee (OIC) om offshore olie- og gasindustriens effekter på havmiljøet i Nordøst Atlanten, og skal udgøre OICs input til OSPARs samlede Quality Status Report 2023 (QSR 2023) for strategiperioden 2010 - 2020. Den skal baseres på tilgængelige informationer og data om de nævnte effekter genereret via havbunds- og vandsøjlemonitering og direkte miljøvurderinger af produceret vand gennemført af OSPAR landene de seneste 10 år. Andre OSPAR lande skal bidrage til den nævnte samlede QSR fra OIC med vurderinger af effekter i havmiljøet fra andre dele af offshore olie- og gasindustriens aktiviteter som Norge er OIC Task Manager for udarbejdelsen af.

Et foreløbigt udkast til Danmarks rapport blev fremlagt på OICs årsmøde i marts 2020. Miljøstyrelsen har efterfølgende modtaget en række kommentarer og forslag til rapporten fra International Oil & Gas Producers Association (IOGP). Den endelige rapport skal fremlægges på OICs årsmøde i marts 2021. Forinden dette skal der i løbet af efteråret 2020 udarbejdes et resumé af rapporten, som kan indgå i den nævnte samlede QSR fra OIC, som ligeledes skal fremlægges på OIC mødet i marts 2021.

Den seneste OSPAR QSR blev publiceret i 2010: <http://qsr2010.ospar.org/en/index.html>.

Som input hertil udarbejdede OIC en rapport om offshore olie & gasindustrien: ”Assessment of impacts of offshore oil and gas activities in the North-East Atlantic, Offshore Industry Series, rapport nr. 453, 2009”. Den kan findes på <https://www.ospar.org/work-areas/oic> under ”Publications”.

OSPAR gennemførte i 2017 en såkaldt ”Intermediate Assesment” af resultaterne af OSPARs 2010-2020 strategi: <https://oap.ospar.org/en/ospar-assessments/intermediate-assessment-2017/introduction/policy-context/>. Rapporteringen for offshore olie- og gasindustrien kan findes via følgende link (hvis det ikke virker direkte, kopieres det ind i browseren): <https://oap.ospar.org/en/ospar-assessments/intermediate-assessment-2017/pressures-human-activities/trends-discharges-spills-and-emissions-offshore-oil-and-gas-inst/>

Forud herfor havde OIC i 2016 udarbejdet rapporten: “Impacts of certain pressures of the offshore oil and gas industry on the marine environment – stocktaking report, Offshore Industry Series, rapport nr. 684, 2016”. Den kan ligeledes findes på <https://www.ospar.org/work-areas/oic> under ”Publications”.

## **Opgavens indhold**

Overordnet består opgaven i at yde Miljøstyrelsen miljøfaglig bistand til færdiggørelse af ovennævnte rapport om miljøeffekter af produceret vand udledt til havet fra offshore olie- og gasindustrien til OSPARs Offshore Industry Committee (OIC) med baggrund i konsulentens kendskab til effekter af miljøfremmede stoffer på havmiljøets flora og fauna på både individ og populationsniveau.

Opgaven omfatter følgende delopgaver:

1. Indledende møde med Miljøstyrelsen til drøftelse af opgavens indhold og gennemførelse.
2. Gennemgang af rapportudkastet, som blev fremlagt på OICs møde i marts 2020.
3. Gennemgang af de rapporter, som er refereret i rapportudkastet og relevante dele af de rapporter som disse refererer til.
4. Gennemgang af IOGPs kommentarer til rapportudkastet og den fremsendte artikel og vurdering af, om der på baggrund heraf er behov for revision af rapporten.
5. Identificering af yderligere relevante studier, rapporter m.m., som omhandler miljøeffekter af udledninger til havet fra offshore olie- og gasindustrien. Fokus skal være på effekter i havområdet Nordøst Atlanten, men resultater af studier og rapporter omhandlende andre havområder kan inddrages i relevant omfang.
6. Drøftelse af resultaterne af pkt. 1 – 5 med Miljøstyrelsen og evt. Norge (online møde) og af konsulentens forslag til revision af rapporten.
7. Udarbejdelse af revideret udkast til rapporten, herunder et resumé til brug for OICs samlede QSR rapport.
8. Drøftelse af det reviderede rapportudkast og resumé med Miljøstyrelsen og evt. Norge (online møde)
9. Udarbejdelse af et revideret rapportudkast og resumé, til brug for Miljøstyrelsens høring af Contracting Parties og observatører til OIC.
10. Gennemgang af modtagne kommentarer og forslag og drøftelse heraf med Miljøstyrelsen og evt. Norge (online møde).
11. Udarbejdelse af revideret udkast til rapporten og resumé.
12. Drøftelse af rapportudkastet med Miljøstyrelsen og evt. Norge (online møde).
13. Udarbejdelse af et endeligt udkast til rapporten og, resuméet og en PowerPoint præsentation til brug for Miljøstyrelsens fremlæggelse af rapporten på OIC mødet i marts 2021.

## **Krav til opgavens udførelse**

Opgaven skal udføres i et tæt samarbejde med Miljøstyrelsens kontaktpersoner. Der kan i nødvendigt omfang tages kontakt til UK, Norge og brancheorganisationen Olie Gas Danmark med henblik på at afklare spørgsmål til de undersøgelser, som rapporten er baseret på. Tilsvarende ift. de kommentarer og forslag IOGP er fremkommet med.

## **Formål og succeskriterier**

Formålet med opgaven er at bidrage til, at Miljøstyrelsen på OICs møde i marts 2021 kan fremlægge et endeligt udkast til den angivne rapport og at Miljøstyrelsen i november 2020 kan levere det nævnte resumé til Norge, til brug for udarbejdelsen af den samlede QSR fra OIC.

Succeskriteriet er, at rapportudkastet accepteres bredt af Contracting Parties og observatører til OIC og i sidste ende af OSPAR Kommissionen i løbet af 2021 / 2022 samt, at det nævnte resume kan anvendes som input til den samlede QSR fra OIC.

## **Bemanding**

Opgaven skal bemandes med personer, som har dybdegående kendskab til effekter af miljøfremmede stoffer på havmiljøets flora og fauna på både individ og populationsniveau og, med fordel, også kendskab til udledninger til havet fra offshore olie- og gasindustrien og miljøeffekterne heraf.

## **Tidsplan**

Uge 36: Indgåelse af kontrakt og indledende møde (delopgave 1)  
Uge 36 - 38: Konsulenten udfører delopgaverne 2 - 5   
Uge 38: Møde mellem konsulenten, Miljøstyrelsen og evt. Norge (delopgave 6)  
Uge 39 – 40: Konsulenten udfører delopgave 7  
Uge 41: Møde mellem konsulenten, Miljøstyrelsen og evt. Norge (delopgave 8)  
Uge 41 Konsulenten udfører delopgave 9  
Uge 42 - 43: *Rapportudkastet er i høring hos Contracting Parties og observatører til OIC*Uge 44: Møde mellem konsulenten, Miljøstyrelsen og evt. Norge (delopgave 10 )   
Uge 44 – 45 : Konsulenten udfører delopgave 11   
Uge 45: Møde mellem konsulenten, Miljøstyrelsen og evt. Norge (delopgave 12)  
Uge 46: Konsulentens udfører delopgave 13, hvorefter opgaven er afsluttet